Ir-Regolament Tal-Kummissjoni (KE) Nru 336/2002
tat-22 ta' Frar 2002
li jemenda r-Regolament (KE) Nru 805/1999 li li jistabbilixxi ċerti miżuri għall-implimentazzjoni tar-Regolament tal-Kunsill (KE) Nru 718/1999 fuq il-politika ta' kapaċità tal-flotta tal-Komunità biex tippromwovi t-trasport bil-passaġġi fuq l-ilma interni
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 718/1999 tad-29 ta' Marzu 1999 fuq il-politika ta' kapaċità tal-flotta tal-Komunità biex tippromwovi t-trasport bil-passaġġi fuq l-ilma interni [1], u b'mod partikolari l-Artikoli 9(3) tiegħu,
Billi:
(1) L-Artikolu 7 tar-Regolament (KE) Nru 718/1999 jistipula li l-Kummissjoni għandha tistabbilixxi regoli dettaljati għall-implimentazzjoni tal-politika tal-kapaċità tal-flotta tal-Komunità kif imfissra f'dak ir-Regolament.
(2) L-Artikolu 4 tar-Regolament tal-Kummissjoni (KE) Nru 805/1999 [2], kif l-aħħar emendat bir-Regolament (KE) Nru 997/2001 [3], li jistipula ċerti miżuri għall-implimentazzjoni tar-Regolament (KE) Nru 718/1999, jiffissa l-proporzjonijiet biex tkun tista' tapplika r-regola tal-"qadim għall-ġdid" mid-29 ta' April 1999.
(3) L-Artikolu 4(2) tar-Regolament (KE) Nru 718/1999 jeħtieġ li l-proprozjon tal-"qadim għall-ġdid" għandu jkun imnaqqas kostantement biex jinġieb kemm jista' jkun malajr u fi stadji regolari għall-zero mhux aktar tard mid-29 ta' April 2003.
(4) L-Artikolu 1 tar-Regolament tal-Kummissjoni (KE) Nru 1532/2000 [4] li jemenda r-Regolament (KE) Nru 805/1999 naqqas il-proporzjonijiet tal-"qadim għall-ġdid" sa mill-20 jum wara l-pubblikazzjoni tagħhom, jiġifieri mit-3 ta' Awissu 2000. Reġgħu ġew imnaqqsa bl-Artikoli 1 tar-Regolament (KE) Nru 997/2001, sa mill-20 jum wara l-pubblikazzjoni tagħhom, jiġifieri mit-18 ta' Ġunju 2001.
(5) Minħabba l-obbligazzjoni li jitnaqqsu l-proporzjonijiet għal zero mhux aktar tard mid-29 ta' April 2003 u x-xejra ekonomika fid-diversi setturi tas-suq fit-trasport bil-passaġġi fuq l-ilma interni l-proporzjonijiet tal-"qadim għall-ġdid" għandhom jerġgħu jitnaqqsu.
(6) Huwa għalhekk meħtieġ li jiġu aġġustati d-diversi proporzjonijiet tal-"qadim għall-ġdid" imsemmija fl-Artikolu 4 tar-Regolament (KE) Nru 718/1999 u stabbiliti mill-Artikolu 4 tar-Regolament (KE) Nru 805/1999, kif emendat bl-Artikolu 1 tar-Regolament (KE) Nru 997/2001, iżda mingħajr ma jiġu annullati l-kisbiet tat-titjib strutturali mwettaq sa mill-1990. Biex jittieħed kont taż-żieda ġenerali żgħira fit-talba fis-settur tat-trasport bil-passaġġi fuq l-ilma interni waqt li jinżamm il-bilanċ bejn it-tliet setturi, u waqt li jittieħed kont tal-karatteristiċi speċifiċi tagħhom, il-proporzjonijiet għandhom jitnaqqsu bin-nofs għal 0,30:1 għal trasportaturi tal-merkanzija, 0,45:1 għal bastimenti li jġorru ż-żejt, u 0,125:1 għall-vapuri ta' l-irmonk.
(7) Ġie konsultat il-Grupp ta' Esperti fuq il-Kapaċità tal-Flotot tal-Komunità u l-Politika ta' Promozzjoni stabbilit permezz ta' l-Artikolu 6 tar-Regolament (KE) Nru 805/1999 fuq il-miżuri stabbiliti f'dan ir-Regolament,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 805/1999 huwa emendat kif ġej:
1. fl-Artikolu 4(1), il-proporzjon "0,60:1" huwa mibdul bi "0,30:1";
2. fl-Artikolu 4(2), il-proporzjon "0,90:1" huwa mibdul bi "0,45:1";
3. fl-Artikolu 4(3), il-proporzjon "0,25:1" huwa mibdul bi "0,125:1";
L-Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Frar 2002.